མི་ནི་གང་ལྟར་འཆི་དགོས་བའི་ཆོས་ཉིད་འདི་ལ་རིག་པ་ཧྲིག་གེར་བཞག་སྟེ་ཀློད་ན་ཁྲ་ཁྲ་རིག་རིག་གི་སྣང་བ་འདི་དག་བྲོ་མེད་ཆོ་མེད་ཀྱི་བེམ་གོག་ཅིག་དང་འདྲ་བར་ཡེ་ནས་འཕྲད་མི་འདོད་པ་དང་འཕྲད་ཀྱང་མྱོང་མི་མོས་པའི་ཚོར་བ་ཡེར་ཡེར་བ་ཞིག་སྐབས་རེར་འགྱུ་ཞིང་འཕྲོ་ཡོང་རྒྱུ་འདུགརྒྱུ་མཚན་འདིར་བསམ་ན་སྐྱེ་རྒ་ན་འཆིའི་གཟེབ་སྣོད་དུ་ཚུད་པའི་འགྲོ་བ་སུ་དང་གང་གི་སྐྱེ་འཇིག་ལ་དགའ་སྡུག་གི་རྣམ་འགྱུར་ཤུགས་དྲགས་བསྐྱེད་པ་ནི་བླུན་པོའི་རང་མཚང་མངོན་པ་ཙམ་ལས་ཅི་ཡང་མིན་མོད།འོན་ཀྱང་སྐྱེས་བུ་དམ་པ་གང་ཞིག་ཞི་བར་གཤེགས་ཚེ་གོ་མེད་ཚོར་མེད་དུ་རྒྱུན་འཇགས་ལྟར་རྒྱུ་རྐྱེན་མེད་པའི་དགའ་ཚོར་ཞིག་གིས་ར་བཟི་སྟེ་བསྡད་ན་དེ་ནི་བ་གླང་གི་བརྟུལ་ཞུགས་ཤིག་ལས་གཞན་གང་ཡང་མིན།རང་གི་རིག་གཞུང་ལ་དགའ་བའི་མིའམ་མི་རིགས་ཤིག་ཡིན་ན།ཤེས་རབ་ལ་དད་ཅིང་རང་རིགས་ལ་དུངས་བའི་མིའམ་མི་རིགས་ཤིག་ཡིན་ཚེ་མི་རིགས་རང་གི་ཤེས་རབ་ཀྱི་ཡུམ་ཆེན་རིག་གཞུང་རིན་པོ་ཆེ་ལ་ཞབས་ཕྱི་ཁྱད་པར་ཅན་བྱེད་མྱོང་བའི་རླབས་ཆེན་གྱི་སྐྱེ་བུ་དམ་པ་རྣམས་ལ་དྲིན་བཟོ་བྱེད་དགོས་སོ།།